b"\n_START_ARTICLE_\nSant Sebasti\xc3\xa0 de Puigdelf\xc3\xad\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia amb tres naus. La volta de la central est\xc3\xa0 refor\xc3\xa7ada amb cinc arcs faixons sobre pilar, que tamb\xc3\xa9 suporten les arcades que divideixen les naus. Entre aquestes hi ha finestres cegues amb llunetes. Sota les finestres corre una cornisa, amb trencament exterior a cada arc faix\xc3\xb3._NEWLINE_El presbiteri \xc3\xa9s rectangular i est\xc3\xa0 acabat en semic\xc3\xbapula sobre petxines i un semicercle esf\xc3\xa8ric._NEWLINE_A ambd\xc3\xb3s costats hi ha portes de les sagristies. A la de la dreta hi ha la data de construcci\xc3\xb3 del temple, 1794._NEWLINE_Les naus laterals, cobertes amb volta de creueria rebaixades i de dimensions redu\xc3\xafdes, serveixen de capelles. A dues de les capelles laterals hi ha pintures de Sebasti\xc3\xa0 Sanabre._NEWLINE_La fa\xc3\xa7ana \xc3\xa9s barroca i t\xc3\xa9 una porta amb llinda sobre quatre graons, una rosassa i un ull de bou purament decoratiu._NEWLINE_A la banda dreta hi ha el campanar, inacabat, de planta quadrangular al primer cos i octogonal irregular a l'inici del segon, que t\xc3\xa9 obertures per a campanes._NEWLINE_El 1919 va ser revestida d'una capa de ciment que imita rajoles."